Document ID: 32008R1052

EUROOPAN KESKUSPANKIN ASETUS (EY) N:o 1052/2008,
annettu 22 päivänä lokakuuta 2008,
vähimmäisvarantojen soveltamisesta annetun asetuksen (EY) N:o 1745/2003 (EKP/2003/9) muuttamisesta
(EKP/2008/10)
EUROOPAN KESKUSPANKIN NEUVOSTO, joka
ottaa huomioon Euroopan keskuspankkijärjestelmän ja Euroopan keskuspankin perussäännön (jäljempänä ’EKPJ:n perussääntö’) ja erityisesti sen 19.1 artiklan,
ottaa huomioon Euroopan keskuspankin soveltamista vähimmäisvarannoista 23 päivänä marraskuuta 1998 annetun neuvoston asetuksen (EY) N:o 2531/98 (1),
ottaa huomioon Euroopan keskuspankin valtuuksista määrätä seuraamuksia 23 päivänä marraskuuta 1998 annetun neuvoston asetuksen (EY) N:o 2532/98 (2),
sekä katsoo seuraavaa:
(1)
EKPJ:n perussäännön 19.1 artiklassa määrätään, että EKP:n neuvosto voi vahvistaa vaadittujen vähimmäisvarantojen laskentaperustetta ja määräytymistä koskevat säännöt.
(2)
Asetuksen (EY) N:o 2531/98 2 artiklassa säädetään, että EKP voi yhtäläisen kohtelun periaatetta noudattaen vapauttaa laitoksia vähimmäisvarantovelvoitteesta EKP:n vahvistamien perusteiden mukaisesti.
(3)
EKP katsoo, että on tarpeen tiukentaa perusteita vähimmäisvarantovelvoitetta koskevan vapautuksen myöntämiselle ja myös lisätä uusi peruste, jonka nojalla on mahdollista myöntää vapautus laitoksille, joiden varat on jäädytetty tai joihin sovelletaan muita yhteisön tai jäsenvaltion määräämiä toimenpiteitä laitoksen varojen käytön rajoittamiseksi, tai joihin muutoin sovelletaan EKP:n neuvoston tekemää päätöstä, jolla keskeytetään tai peruutetaan luottolaitosten mahdollisuus osallistua avomarkkinaoperaatioihin tai maksuvalmiusjärjestelmän käyttöön.
(4)
Aiempien kokemusten perusteella on tarpeen muuttaa Euroopan keskuspankin asetusta (EY) N:o 1745/2003 (EKP/2003/9) (3) myös siten, että voidaan tarkistaa vähimmäisvarantojen laskennan perustana olevaa varantopohjan osatekijöiden määritelmää sekä vähimmäisvarantoja välittäjän kautta pitäviin laitoksiin sovellettavia säännöksiä, jotka koskevat vapautusta velvollisuudesta antaa tietoja laitoskohtaisesti.
(5)
Asetuksessa (EY) N:o 1745/2003 (EKP/2003/9) olisi myös säädettävä siirtymäpitoajanjaksoja koskevista yleisistä perusteista niitä laitoksia varten, joihin sovelletaan ensimmäistä kertaa EKP:n varantovelvoitteita niiden sijaintijäsenvaltiossa tapahtuvan euron käyttöönoton vuoksi,
ON ANTANUT TÄMÄN ASETUKSEN:
1 artikla
Asetusta (EY) N:o 1745/2003 (EKP/2003/9) muutetaan seuraavasti:
1)
Korvataan 2 artiklan 2 ja 3 kohta seuraavasti:
”2. Laitos vapautetaan varantovelvoitteesta sen tarvitsematta hakea tällaista vapautusta sen pitoajanjakson alusta, jonka kuluessa laitoksen toimilupa peruutetaan tai toimiluvasta luovutaan taikka jonka kuluessa rahaliittoon osallistuvan jäsenvaltion oikeusviranomainen tai muu toimivaltainen viranomainen päättää laitokseen kohdistuvan selvitystilamenettelyn aloittamisesta.
EKP voi syrjintää harjoittamatta vapauttaa seuraavat laitokset varantovelvoitteista:
a)
laitokset, jotka ovat tervehdyttämismenettelyn kohteena;
b)
laitokset, joiden varat on jäädytetty ja/tai joihin sovelletaan muita yhteisön tai jäsenvaltion määräämiä perustamissopimuksen 60 artiklan 2 kohdassa tarkoitettuja toimenpiteitä, joilla rajoitetaan laitosten varojen käyttöä, tai joihin sovelletaan EKP:n neuvoston tekemää päätöstä, jolla keskeytetään tai peruutetaan luottolaitosten mahdollisuus osallistua avomarkkinaoperaatioihin tai maksuvalmiusjärjestelmän käyttöön;
c)
laitokset, joiden tapauksessa EKP:n vähimmäisvarantojärjestelmän tarkoitus ei toteutuisi varantovelvoitteiden asettamisella. Vapauttamispäätöksiä tehdessään EKP ottaa huomioon ainakin yhden seuraavista kriteereistä:
i)
laitoksella on lupa harjoittaa ainoastaan toimintoja, joilla on jokin erityistarkoitus;
ii)
laitos ei saa harjoittaa aktiivista pankkitoimintaa kilpaillen muiden luottolaitosten kanssa;
iii)
laitoksella on oikeudellinen velvoite osoittaa kaikki talletuksensa alueellista ja/tai kansainvälistä kehitysapua palveleviin tarkoituksiin.
3. EKP julkaisee luettelon varantovelvoitteen alaisista laitoksista. Samoin EKP julkaisee luettelon myös niistä laitoksista, jotka on vapautettu varantovelvoitteesta muista kuin seuraavista syistä:
a)
laitos on tervehdyttämismenettelyjen kohteena;
b)
laitoksen varat on jäädytetty ja/tai laitokseen sovelletaan muita yhteisön tai jäsenvaltion perustamissopimuksen 60 artiklan 2 kohdan nojalla määräämiä toimenpiteitä, joilla rajoitetaan laitoksen varojen käyttöä, tai laitosta koskee EKP:n neuvoston tekemä päätös, jolla keskeytetään tai peruutetaan luottolaitoksen mahdollisuus osallistua avomarkkinaoperaatioihin tai maksuvalmiusjärjestelmän käyttöön.
Laitokset voivat käyttää näitä luetteloita todetakseen, onko niillä velkoja toiselle varantovelvoitteen alaiselle laitokselle. Näiden luetteloiden perusteella ei kuitenkaan voida todeta, ovatko laitokset 2 artiklan mukaisesti varantovelvoitteen alaisia.”
2)
Korvataan 3 artiklan 2 kohta seuraavasti:
”2. Seuraavia velkoja ei sisällytetä varantopohjaan:
a)
velat muulle laitokselle, jota ei ole merkitty EKP:n vähimmäisvarantojärjestelmästä vapautettujen laitosten luetteloon 2 artiklan 3 kohdan mukaisesti;
b)
velat EKP:lle tai rahaliittoon osallistuvalle kansalliselle keskuspankille.
Tämän säännöksen soveltamiseksi laitoksen tulee voida näyttää toteen asianomaiselle rahaliittoon osallistuvalle kansalliselle keskuspankille niiden velkojen todellinen määrä, jotka sillä on muulle laitokselle, jota ei ole merkitty EKP:n vähimmäisvarantojärjestelmästä vapautettujen laitosten luetteloon, ja EKP:lle tai rahaliittoon osallistuvalle kansalliselle keskuspankille, jotta nämä velat voidaan jättää varantopohjan ulkopuolelle. Ellei tällaista näyttöä pystytä esittämään alkuperäiseltä maturiteetiltaan enintään kahden vuoden velkapapereista, laitos voi tehdä alkuperäiseltä maturiteetiltaan enintään kahden vuoden velkapapereidensa avoinna olevasta kannasta vakiovähennyksen varantopohjan laskemiseksi. EKP julkaisee vakiovähennysten määrän samalla tavoin kuin 2 artiklan 3 kohdassa tarkoitetun luettelon.”
3)
Korvataan 4 artiklan 1 kohta seuraavasti:
”1. Seuraaviin velkaeriin sovelletaan velvoiteprosenttia 0 (niiden EKP:n raha- ja pankkitilastointia koskevien tiedonkeruusäännösten mukaisesti, joista säädetään asetuksessa (EY) N:o 2423/2001 (EKP/2001/13)):
a)
yli 2 vuoden määräaikaistalletukset;
b)
talletukset, joiden irtisanomisaika on yli 2 vuotta;
c)
takaisinostosopimukset eli repot;
d)
velkapaperit, joiden alkuperäinen maturiteetti on yli 2 vuotta.”
4)
Korvataan 11 artikla seuraavasti:
”11 artikla
Varantotalletusten konsolidoitu käsittely
Laitosten, jotka saavat antaa konsolidoitua varantopohjaansa koskevia tilastotietoja ryhmänä (niiden EKP:n raha- ja pankkitilastointia koskevien tiedonkeruusäännösten mukaisesti, joista säädetään asetuksessa (EY) N:o 2423/2001 (EKP/2001/13), on 10 artiklan säännöksiä noudattaen pidettävä vähimmäisvarantoja yhden sellaisen ryhmän laitoksen välityksellä, joka toimii yksinomaan näiden laitosten välittäjänä. Kun EKP on antanut luvan konsolidoitua varantopohjaa koskevien tilastotietojen ilmoittamiseen ryhmänä, ryhmän välittäjänä toimiva laitos vapautetaan automaattisesti 10 artiklan 6 kohdan säännöksistä, ja ainoastaan koko ryhmä on oikeutettu saamaan 5 artiklan 2 kohdassa tarkoitetun vähennyksen.”
5)
Lisätään seuraava 13 a artikla:
”13 a artikla
Euroalueen laajeneminen
1. Niitä tapauksia varten, joissa jäsenvaltio ottaa euron käyttöön perustamissopimuksen mukaisesti, EKP:n neuvosto siirtää EKP:n johtokunnalle toimivallan päättää seuraavista asioista ottaen tarpeen mukaan huomioon markkinaoperaatioiden komitean ja EKPJ:n näkemykset:
a)
siirtymäpitoajanjakson päivämäärät sovellettaessa vähimmäisvarantovelvoitteita jäsenvaltiossa sijaitseviin laitoksiin, niin että ajanjakso alkaa päivästä, jona euro otetaan käyttöön kyseisessä jäsenvaltiossa;
b)
varantopohjan laskutapa, jotta voidaan määrittää sen vähimmäisvarantovelvoitteen määrä, joka euron käyttöön ottavassa jäsenvaltiossa sijaitsevilla laitoksilla on velvollisuus pitää siirtymäpitoajanjakson aikana, ottaen huomioon EKP:n raha- ja pankkitilastointia koskevat tiedonkeruusäännökset, joista säädetään asetuksessa (EY) N:o 2423/2001 (EKP/2001/13); ja
c)
määräaika, jonka kuluessa euron käyttöön ottavassa jäsenvaltiossa sijaitsevien luottolaitosten ja niiden kansallisen keskuspankin on laskettava ja tarkistettava vähimmäisvarannot siirtymäpitoajanjakson osalta.
EKP:n johtokunta julkaisee päätöstään koskevan tiedotteen viimeistään kaksi kuukautta ennen kyseisessä jäsenvaltiossa tapahtuvaa euron käyttöönottoa.
2. EKP:n neuvosto siirtää lisäksi EKP:n johtokunnalle toimivallan antaa lupa muissa rahaliittoon osallistuvissa jäsenvaltioissa sijaitseville laitoksille vähentää varantopohjasta velat euron käyttöönottavassa jäsenvaltiossa sijaitseville laitoksille niiden pitoajanjaksojen osalta, jotka sattuvat samaan aikaan siirtymäpitoajanjakson kanssa ja seuraavat sitä, vaikka tällaiset laitokset eivät vähimmäisvarantovelvoitetta laskettaessa ole 2 artiklan 3 kohdan mukaisesti varantovelvoitteen alaisten laitosten luettelossa. Tässä tapauksessa päätöksissä, jotka EKP:n johtokunta tekee tämän kohdan nojalla, voidaan tarkemmin määrittää tapa, jolla näiden velkojen vähentäminen tehdään.
3. EKP:n johtokunnan 1 ja 2 kohdan nojalla tekemät päätökset annetaan viipymättä tiedoksi EKP:n neuvostolle, ja EKP:n johtokunta noudattaa kaikkia EKP:n neuvoston tältä osin tekemiä päätöksiä.”
2 artikla
Loppumääräys
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Annettu Frankfurt am Mainissa 22 päivänä lokakuuta 2008.

Labels: 2
15
4